**Govor Milana Gorjanca na spominski slovesnosti v Smrečju**

Velike Lašče, 4. maj 2024

*Tovarišice, tovariši! Vam, ki ste se udeležili današnje spominske svečanosti in ki v srcu nosite vrednote narodnoosvobodilnega boja slovenskega ljudstva, prisrčen tovariški Zdravo!*

Danes se spominjamo strašnega zločina nad slovenskim narodom, storjenega z roko izdajalcev slovenskega rodu. In to na pragu svobode. Pred 79. leti na današnji dan so zločinci iz specialnega voda Hacinove domobranske politične policije pomorili 26 vodilnih ljubljanskih aktivistov OF, uglednih ljudi z vrha ljubljanske družbene lestvice in intelektualcev. Padli so v roke izdajalski politični policiji v številnih racijah, ko je zaradi strahotnega mučenja nekaj ljudi pokleknilo in razkrilo organizacijo OF v Ljubljani. Najmnožičnejša so bila zapiranja v januarju in februarju 1945.

Kdo so bili tu pomorjeni ljudje? Med žrtvami je bil najbolj znan prav **dr. Vito Kraigher**. Po poklicu je bil pravnik in odvetniški pripravnik. Že kot študent je vstopil v KP in deloval v različnih naprednih društvih in organizacijah pred vojno. Z okupacijo se je priključil OF, kjer je v vodstvu bil zadolžen za delovanje vojaške obveščevalne dejavnosti. Kasneje je bil tožilec in nato vodja vojaške obveščevalne dejavnosti pri Glavnem štabu Slovenije. V poslednji ofenzivi okupatorja je bil zajet na Vojskem 1. aprila. V poročilu Akcijske čete policijskega gorsko-lovskega prostovoljskega polka Tagliamento, ki so ga sestavljali italijanski fašisti pod vodstvom nemških oficirjev je zapisano: »Na območju delovanja čete smo našli 36 mrtvih in zajeli 7 ujetnikov. Med slednjim se nahaja tudi major dr. Vito Kraja (Kraigher)… Pri predaji ujetnika varnostni službi smo ugotovili, da je Kraigher najvrednejši ulov cele akcije…« Nemci so ga kasneje predali politični policiji v Ljubljani, kjer so ga ob zaslišanjih zverinsko mučili. Zasliševal ga je njegov kolega dr. Jože Mihelič, pretepali pa črnorokci poročnika Hlebca. Po vojni so mu njegovi sotovariši iz OF, njegovi sodelavci, brat in bratranec, še po smrti storili krivico, saj ga niso predlagali za narodnega heroja, ker naj bi na zaslišanjih priznal sodelovanje v OF in obveščevalni dejavnosti. Žal je njegova mapa iz domobranskih zaporov in partijske dokumentacije bila shranjena v omarah njegovih prijateljev in podrejenih v VOS. Ko je mapa prišla v roke zgodovinarjev, so ugotovili, da je tovariš Vito zasliševalcem povedal samo to, kar so oni že vedeli. V partizanih sta bila oba brata in sestra, brat Bojan je padel decembra 1943 pri Novem mestu, brat Sergej je bil partijski voditelj na Štajerskem, sestra Živa pa članica Okrožnega komiteja KPS za Severno-primorsko. Polbrat Mitja se je priključil partizanom v Beogradu in bil v slovenskem bataljonu pri preboju Sremske fronte. Dva njegova bratranca sta narodna heroja Dušan in Boris. Stric Lojz Kraigher je bil znani zdravnik in pisatelj. Inženir **Viktor Šuškovič** je bil pred vojno priznani strokovnjak za ekonomičnost gozdarstva in kmetijstva. Italijani so za 1942 zaprli in po kapitulaciji se je pridružil vodstvu OF, kjer je bil zadolžen za narodno zaščito in bil je član komisije za ugotavljanje vojnih zločinov. Odvetnik **Stanko Tomšič** je bil ugleden pravnik. Priključil se je OF, kjer je bil predsednik odvetniškega matičnega odbora in je brezplačno zastopal svojce partizanov pred okupacijskimi sodišči. Zelo je zanimiva ilegalna pot in delovanje bratov Tuma. Starejši **dr. Boris** je bil pravnik, nekaj mlajši **inž. Zoran** je bil strokovnjak za tiskarske stroje. Skupaj še z mlajšima bratoma Ostojem in Branimirom so že leta 1941 na pobudo Dušana Kraigherja, mladostnega prijatelja bratov Tuma, pričeli z izdelavo in tiskanjem različnih okupacijskih tiskovin, med njimi je bila najzahtevnejša prav legitimacija, ki je bila tako dobro ponarejena, da ni noben ilegalec zaradi ponaredka padel v roke policiji. V ilegalni tiskarni v domačem podjetju so delovali vse do aretacije v februarju 1945, ko so bili izdani. Njihov oče je bil priznani odvetnik, napredno usmerjen slovenski intelektualec in vodilni slovenski alpinist tedanjih časov dr. Henrik Tuma. Očeta Henrik Tuma in Lojz Kraigher sta bila tesna prijatelja. Bratje Tuma in bratje oziroma bratranci Kraigher so se družili pred vojno in prijateljevali. Vsi so se priključili OF že v juliju 1941. Zdravnik dr. Mavricij Neuberger, je v svoji vili zraven ljubljanskega Navja ves čas okupacije zdravil partizane in ilegalce. V kleti vile je bila tudi Centralna tehnika CK KPS in IO OF za Ljubljano. **Dr. France Messesnel** je bil priznani umetnostni zgodovinar in eden prvih raziskovalcev makedonskega cerkvenega slikarstva. Bil je tudi izredni profesor na skopski filozofski fakulteti. Pred vojno se je vrnil v Slovenijo in poučeval umetnostno zgodovino na ljubljanski univerzi in bil konservator za Slovenijo. Kot domoljub se je priključil OF ni pa imel vidnih obveznosti. **Neda Geržinič – ilegalno ime Srna**, pravnica se je že v juliju 1941 priključila OF. Tudi ona je rodbinsko povezana z družino Tuma, saj je njena babica bila teta Henriku Tumi. Kot aktivistko OF so jo Italijani

dvakrat aretirali, vendar ji niso mogli ničesar dokazati in so jo vsakič izpustili. Po nalogu vodje OF in KPS za Ljubljano Vladimirja Svetine – Iva je ostala v ilegali v Ljubljani in bila zadolžena za arhiv VOS v Ljubljani. Zajeta je bila v tajnem bunkerju skupaj z Mekinovo. Predmet politikantskih špekulacij nekaterih »uravnoteženih« zgodovinarjev pa je usoda znane ljubljanske aktivistke **Leopoldine Mekina**, ki je bila sekretarka KPS in OF ljubljanskega okrožja. Neka takšna zgodovinarka dvomi, da naj bi Mekinova bila ena prvih povojnih žrtev Ozne, ni pa postregla z nikakršnim dokazom za svoje namigovanje. In to naj bi bila objektivna zgodovinarka leve provenience?! Mekinova je nasledila v vodstvu OF in KP za Ljubljano Vladimirja Svetino, ki je v naglici odšel iz Ljubljane v Belo krajino konec decembra 1944. Vodenje je predal v enem dnevu. Mekinova naj bi po trditvi Geržinove, ko jo je v zaporu obiskala mati, izdala Hacinu, šefu domobranske politične policije, celotno organizacijo v Ljubljani in sledile so aretacije v januarju in februarju 1945, zapori in taborišča. Na tem spomeniku so tri ista priimka Arko, tu so smrt storile **mati Marica in njeni hčeri Breda in Darja.** Bile so zelo prizadevne aktivistke OF v Ribnici. Njihova krivda je bila zgolj, da so Slovenke in soproga ter hčeri lesnega trgovca Janeza Arka iz Ribnice, ki je bil po nalogu politične policije interniran v Beljak in predviden za ustrelitev v Begunjah. **Kamnikar Viktor** je bil poveljnik obveščevalnega centra 4. operativne cone. Zajeli so ga Nemci na Štajerskem in ga predali domobranski politični policiji v Ljubljani.

**Gorišek Martin** je bil zidar in član gradbenega oddelka Centralne tehnike OF. Zgradil je več ilegalnih tiskarn in bunkerjev po Ljubljani. Brata **Kurnik Karol in Rudi** sta bila vosovca.

Štiri leta nazaj sta tu položila venec v spomin tem pomorjenim Slovencem prva moža slovenske države tedanji predsednik vlade in večni vodja opozicije Janša in tedanji predsednik države Pahor, danes pozabljeni laureat tržaške univerze. Vračala sta se s spravne maše pobitim pri breznu pod Krenom v Kočevskem Rogu, pri Pliberku 15. maja 1945 zajetim hrvaškim zločincem. Ko sem pred leti spregovoril o nepojmljivem zločinu izdajalcev slovenskega naroda ob skoraj osvobojeni domovini Sloveniji, sem pozval predsednika države, da naj se pokloni tudi žrtvam na tem kraju. Prišla sta oba. V spremstvu vojakov in nekaj zvestobnikov, ni pa bilo nikogar iz Nove slovenske zaveze, ki se danes prikazuje kod naslednica Hacinovih zločincev. Najbrž je le Pahorju prišlo na ušesa moje povabilo. Toda Slovencem ni bilo dovoljeno prisostvovati temu spravnemu dejanju. Predsednika Združenja borcev za vrednote NOB Srečota Knafelca naj bi varnostniki kar napodili. Množica naj bi oba veljaka motila v tihem spominu ali pa morda celo v kesanju za zločine pripadnikov Slovenske narodne vojske. Mene na tem kraju stisne pri srcu, saj ni mogoče, da Slovenec postane zver v božji podobi, zajame me bes ne samo nad tedanjimi političnimi hlapci obeh okupatorjev, temveč predvsem nad sedanjimi spravniki in duhovnimi pastirji maševalci nad grobovi nesrečnih, ne pa tudi nedolžnih žrtev. Njihov idejni vodja in zdrahar slovenskega naroda je bil prisoten tisti dan na dveh grobiščih, na prvem z mašo in poudarjenimi zahtevami po spravi in ob prisotnosti velike množice malikovalcev slovenske narodne izdaje, tu pa brez maše, brez molitve in brez celo svojcev pobitih aktivistov OF in brez nas borcev za vrednote NOB.

Ena največjih sramot slovenske medvojne izdaje je bil ta pomor. Namreč, ob treh popoldne 3. maja 1945 so Nemci predali oblast slovenskim veljakom v Narodnem svetu, ki so »Slowenische SS Hilfpolizei« oziroma »Slovensko domobranstvo« proglasili za Slovensko narodno vojsko in jo pognali v ta nepotrebni in okrutni pomor. Potem pa te narodne protikomunistične bojevnike pognali za gospodarji v naročje partizanskim zaveznikom na avstrijskem Koroškem, da bi 11. maja 1945 na boroveljskem mostu prek Drave storili poslednji množični poboj Slovencev, partizanov Bračičeve brigade in Koroškega odreda, ko so ranjene partizane pometali v deročo Dravo, kjer so utonili. Angleži na Koroškem so jih vrnili partizanom, saj je sklep treh zavezniških voditeljev na Jalti v februarju 1945 bil, da se okupatorjevi sodelavci vrnejo lastnemu zmagovitemu narodu, da položijo račun za svojo izdajo. Narodove in partizanske rane so bile pregloboke, spomini na grozodejstva v okupatorjevi službi še povsem sveži, kazen je bila okrutna, pa tudi pravična. Vojna druge kazni za izdajo lastnega naroda ne pozna.

Danes se v narodu spet seje razdor, spet se na veliko udinjamo velikemu zavezniku in združbi Nato. Prešerna z vso pravico poveličujemo in njegove preroške stihe pojemo v himni »Živé naj vsi naródi,…“ Naši politiki pa po nalogu gospodarjev prek luže in z nemško-francoskega vlaka ne priznajo Rusom v nacistični Ukrajini ali pa Palestincem v Gazi, da »hrepenijo dočakat dan… prepir iz sveta bo pregnan«.

Očitno so naši veljaki pozabili zločine ukrajinske 14. SS divizije Galicija na Štajerskem in Gorenjskem, oziroma pripadnikov te iste divizije, ki so v sestavi korpusa poljskega generala Andersa bili okupatorji dela slovenskega narodnostnega ozemlja in iz sosednje Furlanije v manjših skupinah vdirali v slovenske vasi in vznemirjali Primorce s protikomunistično in protijugoslovansko propagando vse do sredine julija 1947.

Liberalni kapitalizem in globalizem sta v krizi in velikih težavah. Sankcije Rusiji so povzročile povsem nasproten učinek. Putinova Rusija zmaguje, njeno gospodarstvo se krepi. Kitajska postaja gospodarska velesila tudi po zaslugi požrešnosti kapitalistov Zahoda, ko so svojo industrijo preselili na cenejši Daljni Vzhod. Zahodna Evropa gospodarsko propada in z njo tudi Slovenija, uničuje pa jo njena zaveznica, točneje gospodarica ZDA. Zdaj že vrabci na strehi žvrgolijo, da so Američani v ozadju rušenja plinovodov ruskega plina po dnu baltiškega morja, samo golobje grulijo o nekakšni demokraciji in Slovenci smo postali kozaškega porekla in Ukrajinci, Palestino bomo priznali, ko bodo gospodje iz Langleya v daljni Virginiji prek velike luže dovolili. Rusi in Srbi pa bodo za naše veljake zgolj večni diktatorji in okupatorji. Zdi se, da so naši veljaki »prešpricali« učne ure slovenščine in zgodovine, Prešerna in tisočletni boj za svobodo. Ne navijam ne za Ruse ne za Srbe, toda nikoli nam niso storili nič slabega. Pozabili smo na majorja Švabića in njegovih tristo srbskih vojakov, ki so se jih Italijani pri Vrhniki v oktobru 1918 ustrašili, pozabili smo na generala Smiljanića in Dravsko divizijo, ki je zavrnila avstrijske vojščake na Koroškem maja 1919, da je danes del Koroške v sestavi Slovenije. V razstavi o NOB v Sloveniji v organizaciji vodstva borcev za vrednote NOB, ki je postavljena lansko leto in kroži po Sloveniji, ni omenjena Jugoslavija, ni omenjen sin slovenske matere Brozov Jožek, tovariš Tito, zmagoviti vojskovodja jugoslovanskih partizanov, niso omenjeni visoki poveljniki slovenskih partizanov iz Srbije, Črne Gore in Bosne in Hercegovine, med njimi celo Albanec iz Makedonije Ibro Ibraimović, poveljnik 18. slovenske brigade Bazoviške. Do 10. maja 1945 je v Slovenijo prispelo 35 Titovih divizij, med njimi celo 48. makedonska peš iz Makedonije. V usodnem času osamosvajanja 1991 vpoklicani srbski rezervisti JLA so mi govorili »samo do Drine, prek nje niti koraka« in ga tudi niso storili. Nemoč beograjske generalske kamarile smo videli, ko so se v treh mesecih umaknili iz Slovenije, čeprav tega Slovenija uradno ni zahtevala. Dvakrat smo v prejšnjem stoletju bratsko pomoč, politično in vojaško, dobili z Vzhoda, ko so nas obakrat zahodni zavezniki pustili na cedilu. V tretje gre rado in še Bog pomaga.

Sovjetska Rdeča armada je z velikimi žrtvami osvobodila prve dni aprila 1945 Prekmurje, omogočila slovenskim partizanom zasedbo južnega dela avstrijske Štajerske južno od Gradca, kjer so živeli Slovenci okoli Ivnika oziroma Eibiswalda. Samo Sovjeti so podprli jugoslovanski predlog meje z Italijo na Pariški mirovni konferenci, medtem ko so Američani dejansko priključili Italiji precejšen del slovenskega narodnostnega ozemlja, ki so ga osvobodili 1. maja 1945 slovenski partizani.

Naj zaključim s Črtomirovimi besedami iz Prešernovega Uvoda Krsta pri Savici:

*Narvéč svetá otrokom sliši Slave,*tje bomo našli pot, kjer nje sinovi  
si prosti vól'jo vero in postáve.